Avdødes familie: - Det er altfor lite

FUNNET DREPT: Kvinnen ble funnet i en container 25. oktober 2013 - tre dager etter drapet. Hun var da meldt savnet. Foto:Meyer Kenneth,

Fikk 12 år fengsel for å drepe Karin (45) med fugeskum

– Jeg er lei for det, sa danske Stig Friis Therkildsen like før han ble dømt til 12 års fengsel for det makabre drapet på kjæresten Karin Barfod.

Oppdatert 4. desember 2014

Artikkelen er over fem år gammel

Dommerne i Roskilde kom onsdag frem til at Karin Barfod (45) døde en pinefull død ved at elskeren Therkildsen sprøytet fugeskum ned i halsen hennes til hun ble kvalt. Han ble onsdag kjent skyldig i overlagt drap og seks andre forhold. Straffen blir 12 års fengsel, minus det han allerede har sonet i varetekt.

«Jeg er lei for det»

Det makabre drapet skjedde i en campingvogn i Roskilde for omkring ett år siden. Barfod og Therkildsen hadde en affære.

Ifølge dommen skjedde drapet mens Barfod var bakbundet med strips og dopet ned, skriver Ekstra Bladet. Etter at hun sluttet å puste, ble hun pakket inn i plastikk. Liket ble så kjørt til en containerplass i Ølstykke, hvor Therkildsen hadde en container stående.

Senere forsøkte han å tenne på kjærestens leilighet for å ødeleggende eventuelle spor, skriver Berlingske Tidende.

– Jeg er lei for det som har skjedd, sa han til retten før dommerne skulle drøfte skyldspørsmålet.

Det er ikke klart om Therkildsen kommer til å anke dommen til lagmannsretten. Det opplyste hans forsvarer Lone Refshammer etter onsdagens domsavsigelse.

Hevder uhell under sexlek

I retten har Therkildsen hevdet at drapet skjedde under en sexlek og at han tok feil av en sprayboks med krem og boksen med fugeskum. Han hevder at han forsøkte å fjerne fugeskummet fra munnen hennes, men dette ble det ikke gjort tekniske funn for under etterforskningen. Therkildsen mente seg av den grunn bare skyldig i uaktsomt drap.

Det ble aldri funnet noen sprayboks med krem i campingvognen hvor drapet skjedde.

Rettsmedisinere har i løpet av rettssaken forklart at det ble funnet fugeskum langt nede i pusterøret hennes, og at massen sperret for oksygenopptak. Fugeskum utvider seg veldig så fort det kommer ut av beholderen.

Ifølge dem gikk det rundt to minutter fra hun fikk sprøytet skummet i halsen, til hun mistet bevisstheten. Dernest skal det ha tatt nye tre til åtte før hun døde.

Karin Barfod hadde en alkoholpromille på 0,82 da hun døde, i kombinasjon med en form for sovemedisin. Aktor hevdet Therkildsen tok sovemedisinen fra sin kone, som hadde resept på medikamentet Zopiclon. Medisinen ble igjen brukt til å dope ned elskerinnen før hun ble drept.

Ville ha hardere straff

Rettspsykiatere har funnet Therkildsen (45) tilregnelig. 45-åringen er firebarnsfar og har en fortid fra den danske speideren.

For Barfods familie er den 12-årige fengselsdommen altfor lav. De hadde forventet en hardere straff ettersom han ble kjent tilregnelig.

– Jeg synes det er altfor lite. Han er jo på frifot om syv år når man trekker fra det han har sittet i varetekt, sier Barfods farmor til Ekstra Bladet. Kvinnen ønsker ikke at navnet hennes skal stå på trykk.

Hun fester ingen lit til Therkildsen versjon om Barfod døde fordi sexleken deres gikk galt.

– Det har han funnet på. Karin var ikke med på den slags, sier hun.

Therkildsen ble også dømt for å ha svindlet sin svigerfar for 350.000 danske kroner, for grov vold mot sønnens venn, usømmelig omgang med liket av Barfod, forsøk på brannstiftelse og tyveri.

Publisert: 03.12.14 kl. 22:51 Oppdatert: 04.12.14 kl. 11:14

Les også

Mer om Danmark